**УТВЪРЖДАВАМ: (П)**

**ДИРЕКТОР НА РЗИ-ДОБРИЧ**

**Д-Р СВЕТЛА АНГЕЛОВА**

**22.04.2024 г.**

 **ИНФОРМАЦИЯ ОТНОСНО УСЛОВИЯТА И РЕДА**

**ЗА ПОДАВАНЕ НА СИГНАЛИ ПО ЗЗЛПСПОИН**

 **ПО ВЪТРЕШНИЯ КАНАЛ В РЗИ-ДОБРИЧ**

Тази информация се публикува на интернет страницата на РЗИ-Добрич, на основание чл.12, ал. 4 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН) и цели предоставяне на ясна и леснодостъпна информация относно условията и реда за подаване на сигнали по канала за вътрешно подаване, създаден при РЗИ-Добрич.

В изпълнение на чл. 13, ал. 1 от ЗЗЛПСПОИН, в РЗИ-Добрич е създаден канал за вътрешно подаване на сигнали за нарушения. Целта на канала е да се предостави защита по смисъла на ЗЗЛПСПОИН на субектите по чл. 5 от ЗЗЛПСПОИН. Защитата по закона се активира при едновременно наличие на следните три условия:

* Сигналът се подава от физическо лице, попадащо сред изчерпателно изброените по чл. 5, ал. 2 и ал. 4 от закона;
* Сигналът се подава за нарушение в РЗИ-Добрич в някоя от следните области - нарушения на българското законодателство или на посочените в приложението към закона актове на Европейския съюз в областта на: обществените поръчки, безопасността и съответствието на продуктите, безопасността на транспорта, общественото здраве, защитата на потребителите, защитата на неприкосновеността на личния живот и личните данни, сигурността на мрежите и информационните системи; нарушения на правилата на вътрешния пазар, включително правилата относно конкуренцията и държавните помощи; извършено престъпление от общ характер, за което сигнализиращото лице е узнало във връзка с извършване на своята работа или при изпълнение на служебните си задължения; нарушения на българското законодателство в областта на правилата за заплащане на дължими публични държавни и общински вземания, трудовото законодателство или законодателството, свързано с изпълнението на държавна служба;
* Сигналът е подаден чрез вътрешния канал при спазване на установената за това процедура.

Вътрешният канал за подаване на сигнали:

* се управлява по начин, който гарантира пълнотата, целостта и поверителността на информацията и възпрепятства достъпа на неоправомощени лица до тази информация;
* дава възможност за съхранение на записана на траен носител информация за нуждите на проверката по сигнала и за по-нататъшни разследвания.

Сигналът се подава само чрез служителя, отговарящ за разглеждането на сигнали, писмено или устно. Подаденият сигнал не се входира в Автоматизираната информационна система Eventis R7 на РЗИ-Добрич. Писменото подаване на сигнали се извършва лично в помещение-стая 102 (заседателна зала), етаж 1, определено в РЗИ-Добрич за тази цел или по електронната поща на e-mail: zzlps@rzi-dobrich.org.

Сигнал, подаден чрез електронната поща се подписва с квалифициран електронен подпис. Устното подаване на сигнал може да се осъществи по искане на сигнализиращото лице – чрез лична среща със служителя, отговарящ за разглеждане на сигнали в уговорен между страните подходящ срок.

За подаването на сигнали се използва формуляр по образец, утвърден от централния орган за външно подаване на сигнали ([КЗЛД](https://www.cpdp.bg/)) и публикуван на страницата му.

Линк <https://www.cpdp.bg/?p=sub_rubric&aid=282>.

Сигнал, който не е подаден по формуляра – образец не е валиден, не се регистрира, по него не се образува производство и подлежи на връщане.

Писменият сигнал се подава от подателя чрез попълване на формуляра, а устният сигнал се документира чрез попълване на формуляра от служителя, отговарящ за разглеждането на сигнали, който предлага на подаващия сигнала да го подпише при желание от негова страна. Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т.ч. посочване на данни за лица, които биха могли да потвърдят съобщените данни или да предоставят допълнителна информация.

Сигналът се регистрира в регистъра на сигналите и се потвърждава получаването му на подателя в срок от 7 дни от получаването му от служителя, отговорен за приемане и разглеждане на сигналите.

Сигналът подлежи на проверка за редовност. В случай че не отговаря на изискванията на закона, служителят изпраща  на сигнализиращото лице писмено съобщение за отстраняване на допуснатите нередности в 7-дневен срок от получаването му. Ако не бъдат отстранени, сигналът заедно с приложенията към него се връщат на сигнализиращото лице.

Служителят, отговарящ за разглеждането на сигнала проверява достоверността на същия. Не се разглеждат сигнали, които не попадат в областите по чл.3 от ЗЗЛПСПОИН и не са в компетентността на институцията или съдържанието на които не дава основания да се приемат за правдоподобни. Сигнали, които съдържат очевидно неверни или заблуждаващи твърдения за факти, се връщат на подалия ги от служителя с указание към подателя за поправка на твърденията и за отговорността, която той носи за набеждаване.

Служителят, отговарящ за разглеждането на сигнали, е длъжен да:

1. получава сигналите и потвърждава получаването им в срок от 7 дни след получаването;

2. гарантира, че самоличността на сигнализиращото лице и на всяко друго лице, посочено в сигнала, ще бъде надлежно защитена и предприема нужните мерки за ограничаване на достъпа до сигнала на неоправомощени лица;

3. поддържа връзка със сигнализиращото лице, като при необходимост изисква допълнителни сведения от него и от трети лица;

4. предоставя обратна информация на подателя на сигнала за предприетите действия в срок не по-дълъг от три месеца след потвърждаването на получаването на сигнала, или ако не е било изпратено потвърждение на сигнализиращото лице, след изтичането на не повече от три месеца, считано от изтичане на срока от 7 дни;

5. предоставя на лицата, желаещи да подадат сигнал, ясна и лесно достъпна информация за процедурите за външно подаване на сигнали към компетентния централен орган, а когато е уместно - към институциите, органите, службите и агенциите на Европейския съюз;

6. документира устни сигнали;

7. поддържа регистър на подадените сигнали;

8. изслушва лицето, срещу което е подаден сигналът, или да приеме писмените му обяснения и да събере и оцени посочените от него доказателства;

9. предоставя на засегнатото лице всички събрани доказателства и да му предоставя възможност да направи възражение по тях в 7-дневен срок, при спазване на защитата на сигнализиращото лице;

10. предоставя възможност на засегнатото лице да представи и посочи нови доказателства, които да бъдат събрани в хода на проверката;

11. в случай че изнесените в сигнала факти бъдат потвърдени:

а) организира предприемането на последващи действия във връзка със сигнала, като за целта може да изисква съдействието на други лица или звена в структурата на съответния задължен субект;

б) предлага на Директора на РЗИ-Добрич предприемане на конкретни мерки с цел преустановяване или предотвратяване на нарушението в случаите, когато такова е констатирано или има реална опасност за предстоящото му извършване;

в) насочва сигнализиращото лице към компетентните органи, когато се засягат неговите права;

г) препраща сигнала на органа за външно подаване на сигнали при необходимост от предприемане на действия от негова страна, като за препращането сигнализиращото лице се уведомява предварително; в случай че сигналът е подаден срещу работодателя на сигнализиращото лице, служителят, отговарящ за разглеждането на сигнала, насочва лицето към едновременно сигнализиране на органа за външно подаване на сигнали.

Директорът на РЗИ-Добрич като задължено лице по чл. 12, ал. 1, т. 1 от ЗЗЛПСПОИН:

1. въз основа на постъпилия сигнал и на предложенията на служителя, отговарящ за разглеждането на сигнала, предприема действия в рамките на своята компетентност за преустановяване на нарушението или за предотвратяването му, ако то не е започнало;

2. приоритизира по предварително определени критерии и правила разглеждането на постъпилите множество сигнали за по-тежки нарушения;

3. прекратява проверката:

а) когато нарушението, за което е подаден сигналът, е очевидно маловажно и не налага предприемането на допълнителни последващи действия; когато по отношение на нарушението предвидените в съответния закон срокове за образуване на административнонаказателно или наказателно производство са изтекли, съответно административнонаказателната или наказателната отговорност е погасена поради изтичане на предвидената в съответния закон давност; приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;

б) по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;

в) когато се установят данни за извършено престъпление, сигналът и материалите към него се изпращат незабавно на прокуратурата.

4. изготвя индивидуален доклад, в който описва накратко информацията от сигнала, предприетите действия, окончателните резултати от проверката по сигнала, които заедно с мотивите съобщава на подалия сигнала работник или служител и на засегнатото лице при спазване на задължението за тяхната защита.

Полагаща се защита - Сигналите за нередности, ако са подадени в съответствие със закона, не могат да бъдат използвани срещу сигнализиращото лице с неблагоприятни цели. Същото се ползва със защита по закона от момента на подаване на сигнала чрез вътрешен или външен канал, ако сигналът е за нарушение, попадащо в обхвата на ЗЛПСПОИН, подаден е в сроковете и при условията на закона и е имало основателна причина да счита, че подадената информация за нарушението е била вярна към момента на подаването на сигнала. Със защита в този случай се ползват и неговите близки и колеги, подпомогнали го за подаване на сигнала, както и юридическите лица, в които притежава дялово участие, за които работи или с които е свързано по друг начин в работен контекст.

В случай на публично оповестяване на информация за нарушение, сигнализиращото лице ще се ползва от законовата защита, ако са налице горепосочените условия, но и ако е налице някое от допълнителните условия, а именно:

- подало е сигнал чрез вътрешен канал при условията на настоящите правила или чрез външен канал до КЗЛД или европейска институция, но по сигнала не са били предприети съответни действия в срок от 3 месеца от потвърждението за получен сигнал или до 6 месеца, ако сигналът е подаден чрез външен канал и срокът е удължен или

- е имало основания да счита, че:

а) нарушението може да представлява непосредствена или явна опасност за обществения интерес или съществува риск от щети, които не могат да бъдат отстранени;

б) в случай на външно подаване на сигнал съществува риск от ответни действия спрямо сигнализиращото лице, юридически лица, в които същото има участие или спрямо негови близки или има вероятност нарушението да не бъде ефективно разгледано поради опасност от укриване или унищожаване на доказателства, съмнение за наличие на тайно споразумение между компетентния орган и извършителя на нарушението, или за съучастие на органа в нарушението, както и поради други специфични конкретни обстоятелства по случая. В случай, че сигнализиращото лице е подало сигнал анонимно, ползва защитата на закона, ако впоследствие е било идентифицирано и е станало обект на репресивни ответни действия.

В случай, че сигнализиращото лице отговаря на посочените по-горе условия, спрямо него е забранена всяка форма на трудовоправни, личностни, дискриминационни, търговскоправни ответни действия, заплахи или опити за такива действия, когато тези действия имат характера на репресия и поставят или могат да го поставят в неблагоприятно положение. Сигнализиращото лице има право на безплатни и достъпни информация и съвети от КЗЛД относно процедурите и мерките за защита по закона, като Комисията може да окаже помощ и пред всеки орган, необходима за неговата защита срещу репресивни ответни действия, включително чрез надлежно съобщаване на факта, че същото има право на защита. Сигнализиращото лице разполага и с правна помощ, осигурена от Националното бюро за правна помощ, в наказателни, граждански, административни и в международни спорове по граждански дела, свързани със защитата му във връзка с подадения от него сигнал, а също и на извънсъдебно разрешаване на презгранични спорове чрез медиация в съответствие със Закона за медиацията със съдействието на медиатор, вписан в Единния регистър на медиаторите.

При образувано срещу сигнализиращото лице наказателно, гражданско или административно производство във връзка с подаден от него сигнал или публично оповестена информация, същото има право да поиска прекратяване на това производство, ако докаже, че е имало основателна причина да предполага, че подаването на сигнала или публичното оповестяване на информацията са били необходими за разкриване на нарушение.

Отговорност - сигнализиращото лице няма да носи отговорност, ако е придобило информацията, изложена в сигнала, по друг начин, различен от престъпление, дори да е налице договорно или законово задължение за опазване на конфиденциалност, включително когато в сигнала е разкрита търговска тайна. При иницииран от или срещу него по повод сигнала съдебен процес, същото следва да докаже, че предприетите срещу него действия са реакция именно във връзка със сигнала. Сигнализиращото лице има право на обезщетение за имуществените и неимуществените вреди, понесени във връзка с подадения сигнал за нередност или публично оповестената информация.

Сигнализиращото лице носи отговорност, в случай, че е придобило изложената в сигнала информация в резултат на престъпление, както и за всяко свое действие, което не е свързано със сигнала или не е необходимо за разкриване на нарушението. Сигнализиращото лице носи отговорност за съзнателно подаване на сигнали с невярно съдържание. Засегнатото със сигнала лице също се ползва с права, като право на защита, на изслушване и достъп до данните от сигнала при запазване на самоличността на сигнализиращото лице, право на справедлив процес и на обезщетение при сигнали, съдържащи невярна информация.

На основание чл. 13, ал. 2 от ЗЛПСПОИН в РЗИ-Добрич са утвърдени Вътрешни правила за подаване и разглеждане на сигнали за нарушения в РЗИ-Добрич.

Със Заповед №РД-01-220/18.10.2023 г. на Директора на РЗИ-Добрич на основание чл. 14, ал. 1 от ЗЛПСПОИН е определен служител, отговарящ за приемането, регистрирането и разглеждането на сигналите, а именно Нина Николова - Димова, на длъжност главен експерт в дирекция АПФСО, служебен адрес: гр. Добрич, ул. Св. св. Кирил и Методий №57, тел. 058/ 588 614 (разговорът може да бъде записван), е-mail: zzlps@rzi-dobrich.org за връзка и подаване на сигнали в РЗИ-Добрич.

За неин заместник при отсъствие - инж. Росица Пилева, главен инспектор в дирекция МД, служебен адрес: гр. Добрич, ул. Св. св. Кирил и Методий №57, тел. 058/ 655 518 (разговорът може да бъде записван), е-mail: zzlps@rzi-dobrich.org.

Служителите имат задълженията по чл.16 от ЗЛПСПОИН, в това число да приемат и регистрират сигнали.